CELEX: E2004C0015
Language: fi
Date: 2004-02-18 00:00:00
Title: 2004/15/: EFTAn valvontaviranomaisen päätös N:o 15/04/KOL, tehty  18 päivänä helmikuuta 2004 , valtiontukea koskevien menettelysääntöjen ja aineellisten sääntöjen muuttamisesta 41. kerran lisäämällä uusi luku 9C: salassapitovelvollisuus valtiontukipäätöksissä

8.6.2006   
            
            
               FI
            
            
               Euroopan unionin virallinen lehti
            
            
               L 154/27
            
         EFTAn VALVONTAVIRANOMAISEN PÄÄTÖS
   
   N:o 15/04/KOL,
   tehty 18 päivänä helmikuuta 2004,
   valtiontukea koskevien menettelysääntöjen ja aineellisten sääntöjen muuttamisesta 41. kerran lisäämällä uusi luku 9C: salassapitovelvollisuus valtiontukipäätöksissä
   EFTAn VALVONTAVIRANOMAINEN, joka
   Ottaa huomioon Euroopan talousalueesta tehdyn sopimuksen (1) ja erityisesti sen 61, 62 ja 63 artiklan sekä pöytäkirjan 26,
   Ottaa huomioon EFTA-valtioiden välisen, valvontaviranomaisen ja tuomioistuimen perustamista koskevan sopimuksen (2), ja erityisesti sen 24 artiklan ja 5 artiklan 2 kohdan b alakohdan sekä sen pöytäkirjassa 3 olevassa I osassa olevan 1 artiklan (3),
   sekä katsoo seuraavaa:
   EFTAn valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukea koskevien määräysten soveltamisen,
   Valvontaviranomaisesta ja tuomioistuimesta tehdyn sopimuksen 5 artiklan 2 kohdan b alakohdan nojalla EFTAn valvontaviranomainen antaa ilmoituksia ja suuntaviivoja asioista, joita ETA-sopimus koskee, jos kyseisessä sopimuksessa taikka valvonta- ja tuomioistuinsopimuksessa nimenomaisesti näin määrätään tai jos EFTAn valvontaviranomainen pitää sitä tarpeellisena,
   Eftan valvontaviranomainen palauttaa mieleen valtiontukea koskevat menettelysäännöt ja aineelliset säännöt (4), jotka se hyväksyi 19 päivänä tammikuuta 1994,
   Euroopan komissio antoi 1 päivänä joulukuuta 2003 tiedonannon K(2003) 4582 salassapitovelvollisuudesta valtiontukipäätöksissä (5),
   kyseinen tiedonanto on merkityksellinen myös Euroopan talousalueen kannalta,
   ETA:n valtiontukisääntöjen yhtenäinen soveltaminen on taattava koko Euroopan talousalueella,
   ETA-sopimuksen liitteen XV lopussa olevaan lukuun ”YLEISTÄ” kuuluvan II kohdan mukaan EFTAn valvontaviranomaisen on komissiota kuultuaan annettava oikeudelliset säädökset, jotka vastaavat komission antamia säädöksiä,
   EFTAn valvontaviranomainen on kuullut komissiota,
   EFTAn valvontaviranomainen on kuullut EFTA-valtioita 3 päivänä helmikuuta 2004 järjestetyssä monenvälisessä kokouksessa,
   ON TEHNYT TÄMÄN PÄÄTÖKSEN:
   
               1)
            
            
               Valtiontukisuuntaviivoja muutetaan lisäämällä niihin uusi kappale 9C, jonka otsikko on ”Salassapitovelvollisuus valtiontukipäätöksissä”.
            
         
               2)
            
            
               Valtiontukisuuntaviivojen uusi kappale 9C on tämän päätöksen liitteenä.
            
         
               3)
            
            
               Päätös annetaan tiedoksi EFTA-valtioille lähettämällä niille kirjeitse jäljennös tästä päätöksestä ja sen liitteestä.
            
         
               4)
            
            
               Päätös annetaan tiedoksi Euroopan komissiolle ETA-sopimuksen pöytäkirjassa 27 olevan d kohdan mukaisesti lähettämällä sille jäljennös tästä päätöksestä ja sen liitteestä.
            
         
               5)
            
            
               Päätös ja sen liite julkaistaan Euroopan unionin virallisen lehden ETA-osastossa ja ETA-täydennysosassa.
            
         
               6)
            
            
               Tämä päätös on todistusvoimainen englannin kielellä.
            
         
      Tehty Brysselissä 18 päivänä helmikuuta 2004.
      
         
            EFTAn valvontaviranomaisen puolesta
         
         Hannes HAFSTEIN
         
         
            Puheenjohtaja
         
         Bernd HAMMERMANN
         
         
            Kollegion jäsen
         
      
   
   
      (1)  Jäljempänä ’ETA-sopimus’.
   
      (2)  Jäljempänä ’valvonta- ja tuomioistuinsopimus’.
   
      (3)  On huomattava, että valvonta- ja tuomioistuinsopimuksen pöytäkirjaan 3 tehdyt muutokset tulivat voimaan 28.8.2003 sen jälkeen, kun EFTA-valtiot olivat 10.12.2001 sopineet EFTA-valtioiden välisen, valvontaviranomaisen ja tuomioistuimen perustamista koskevan sopimuksen pöytäkirjan 3 muuttamisesta. Muutoksilla pöytäkirjaan 3 sisällytettiin neuvoston asetus (EY) N:o 659/1999, annettu 22 päivänä maaliskuuta 1999, Euroopan yhteisön perustamissopimuksen [entisen] 93 artiklan soveltamista koskevista yksityiskohtaisista säännöistä.
   
      (4)  Suuntaviivat ETA-sopimuksen 61 ja 62 artiklan sekä valvonta- ja tuomioistuinsopimuksen pöytäkirjan 3 1 artiklan soveltamista ja tulkitsemista varten, EFTAn valvontaviranomaisen päätös, tehty 19 päivänä tammikuuta 1994, EYVL L 231, 3.9.1994, ETA-täydennysosa N:o 32, muutettu viimeksi valvontaviranomaisen päätöksellä N:o 198/03/KOL, tehty 5 päivänä marraskuuta 2003, ei vielä julkaistu. Jäljempänä ’valtiontuen suuntaviivat’.
   
      (5)  Komission tiedonanto K(2003) 4582, tehty 1. joulukuuta 2003, salassapitovelvollisuudesta valtiontukipäätöksissä, EUVL C 297, 9.12.2003, s. 6.
   
      LIITE
      9C.   SALASSAPITOVELVOLLISUUS VALTIONTUKIPÄÄTÖKSISSÄ
      9C.1   Johdanto
      
                  1)
               
               
                  Tässä tiedonannossa selvitetään, kuinka EFTAn valvontaviranomainen aikoo käsitellä valtiontukipäätösten vastaanottajina olevien EFTA-valtioiden pyyntöjä käsitellä osia päätöksistä salassapitovelvollisuuden piiriin kuuluvina eikä julkistaa niitä päätöstä julkaistaessa.
               
            
                  2)
               
               
                  Tähän liittyy kaksi seikkaa:
                  
                              a)
                           
                           
                              niiden tietojen yksilöiminen, jotka voivat kuulua salassapitovelvollisuuden piiriin, ja
                           
                        
                              b)
                           
                           
                              menettely, jota noudatetaan näitä pyyntöjä käsiteltäessä.
                           
                        
            9C.2   Oikeudellinen kehys
      
                  1)
               
               
                  ETA-sopimuksen 122 artiklassa, joka vastaa sanamuodoltaan EY:n perustamissopimuksen 287 artiklaa, määrätään seuraavaa: ”Sopimuspuolten edustajien, valtuutettujen ja asiantuntijoiden sekä tämän sopimuksen nojalla toimivien virkamiesten ja muiden viranomaisten on vielä tehtäviensä päättymisen jälkeenkin pidettävä salassa sellaiset tiedot, joita koskee salassapitovelvollisuus, erityisesti tiedot yrityksistä, niiden liikesuhteista tai niiden kustannustekijöistä.”
               
            
                  2)
               
               
                  Tämä periaate ilmenee myös EFTAn valvontaviranomaisten tehtäviä ja toimivaltuuksia koskevan valvonta- ja tuomioistuinsopimuksen pöytäkirjassa 3 olevassa II osassa olevasta 24 ja 25 artiklasta (1).
               
            
                  3)
               
               
                  Valvonta- ja tuomioistuinsopimuksen 16 artiklassa todetaan seuraavaa: ”EFTAn valvontaviranomaisen päätöksistä tulee käydä ilmi syyt, joihin ne perustuvat”.
               
            
                  4)
               
               
                  Valvonta- ja tuomioistuinsopimuksen pöytäkirjassa 3 olevan 6 artiklan 1 kohdan ensimmäisessä virkkeessä säädetään edelleen muodollisten tutkintamenettelyjen aloittamista koskevista päätöksistä seuraavaa: ”Muodollisen tutkintamenettelyn aloittamista koskevassa päätöksessä esitetään asiaan liittyvät oikeudelliset seikat ja tosiseikat lyhyesti, EFTAn valvontaviranomaisen alustava arvio ehdotetun toimenpiteen tukiluonteesta ja epäilyt toimenpiteen soveltuvuudesta yhteismarkkinoille. […]”
               
            9C.3   Salassapitovelvollisuuden piiriin mahdollisesti kuuluvien tietojen yksilöinti
      
                  1)
               
               
                  Euroopan yhteisöjen tuomioistuin on vahvistanut, että vaikka EY:n perustamissopimuksen 287 artiklassa viitataan ensisijaisesti yrityksiltä kerättyihin tietoihin, ilmaisu ”varsinkaan” osoittaa, että kyseinen periaate on yleinen ja että sitä sovelletaan myös muihin luottamuksellisiin tietoihin (2).
               
            
                  2)
               
               
                  Tämän perusteella salassapitovelvollisuus kattaa sekä liikesalaisuudet että muut luottamukselliset tiedot.
               
            
                  3)
               
               
                  Ei ole mitään syytä tulkita liikesalaisuuden tai muun luottamuksellisen tiedon käsitteitä tavalla, joka eroaisi niiden merkityksestä kilpailu- ja sulautumamenettelyissä. Se, että kilpailu- ja sulautumamenettelyissä valvontaviranomaisen päätöksen vastaanottajat ovat yrityksiä, kun taas valtiontukimenettelyissä ne ovat EFTA-valtioita, ei ole este yhtenäiselle lähestymistavalle yksilöidä, mikä on liikesalaisuus tai muu luottamuksellinen tieto.
               
            9C.3.1   Liikesalaisuudet
      
                  1)
               
               
                  Liikesalaisuudet voivat koskea vain tietoja, jotka liittyvät todellista tai mahdollista taloudellista arvoa omaavaan liiketoimintaan ja joiden julkistamisesta tai käyttämisestä muut yritykset voisivat hyötyä taloudellisesti. Tyypillisiä esimerkkejä ovat valmistus- ja jakelukustannusten arviointimenetelmät, tuotantosalaisuudet (esim. salainen kaupallisesti arvokas suunnitelma, kaava, prosessi tai laite, jota käytetään kauppahyödykkeiden valmistamisessa, valmistelussa, yhdistämisessä tai jalostamisessa ja jonka voidaan sanoa olevan innovaation tai huomattavan toiminnan lopputuote) sekä prosessit, hankintalähteet, tuotanto- ja myyntimäärät, markkinaosuudet, asiakas- ja jakelijaluettelot, markkinointisuunnitelmat, omakustannushinnan rakenne, myyntipolitiikka ja yrityksen sisäistä organisaatiota koskevat tiedot.
               
            
                  2)
               
               
                  Näyttäisi siltä, että liikesalaisuudet voivat periaatteessa koskea ainoastaan tuensaajaa (tai kolmatta osapuolta) ja liittyä ainoastaan EFTA-valtion (tai kolmannen osapuolen) toimittamiin tietoihin. Näin ollen valvontaviranomaisen omat lausunnot (esimerkiksi epäilyt rakenneuudistussuunnitelman toteutettavuudesta) eivät voi kuulua salassapitovelvollisuuden piiriin.
               
            
                  3)
               
               
                  Se, että tietojen julkistaminen saattaisi aiheuttaa haittaa yritykselle, ei ole sinänsä riittävä peruste katsoa, että kyseisiä tietoja olisi käsiteltävä liikesalaisuutena. Esimerkiksi valvontaviranomaisen päätös aloittaa rakenneuudistustukea koskeva muodollinen tutkintamenettely saattaa valvontaviranomaisen saamien tietojen perusteella herättää epäilyjä rakenneuudistussuunnitelman eräistä osista. Tällainen päätös voisi vaikuttaa (myös) yrityksen luottoasemaan. Tämä ei kuitenkaan välttämättä johtaisi päätelmään, että päätöksen perustana olevat tiedot olisi katsottava liikesalaisuuksiksi.
               
            
                  4)
               
               
                  Valvontaviranomainen soveltaa yleensä seuraavaa viitteellistä luetteloa kriteereistä, joilla määritellään, voidaanko tiedot katsoa liikesalaisuuksiksi:
                  
                              a)
                           
                           
                              missä määrin tiedot ovat saatavilla yrityksen ulkopuolella;
                           
                        
                              b)
                           
                           
                              missä määrin yrityksessä on ryhdytty suojelemaan tietojen säilymistä yrityksen sisällä esimerkiksi kilpailukieltolausekkein tai työntekijöiltä tai edustajilta vaadituin luottamuksellisuutta koskevin sopimuksin yms.;
                           
                        
                              c)
                           
                           
                              tietojen arvo yritykselle ja sen kilpailijoille;
                           
                        
                              d)
                           
                           
                              toiminta tai investointi, johon yrityksen oli ryhdyttävä tietojen hankkimiseksi;
                           
                        
                              e)
                           
                           
                              toiminta, johon muiden olisi ryhdyttävä tietojen hankkimiseksi tai jäljentämiseksi;
                           
                        
                              f)
                           
                           
                              kyseisen EFTA-valtion lainsäädännön tarjoama suoja kyseisille tiedoille.
                           
                        
            
                  5)
               
               
                  Periaatteessa valvontaviranomainen katsoo, että seuraavat tiedot eivät tavallisesti kuulu salassapitovelvollisuuden piiriin:
                  
                              a)
                           
                           
                              tiedot, jotka ovat julkisesti saatavilla, mukaan luettuina tiedot, jotka ovat saatavilla vain maksusta erikoistuneiden tietopalvelujen kautta tai jotka kuuluvat alan asiantuntijoiden yleistietoon (esim. insinöörien tai lääkärien yleistieto). Samoin liikevaihtoa ei yleensä katsota liikesalaisuudeksi, sillä se julkaistaan vuosikertomuksessa tai on muuten markkinoiden tiedossa. Sellaisten liikevaihtolukujen luottamuksellisuutta koskevat pyynnöt, jotka eivät kuulu julkisiin tietoihin, on perusteltava ja arvioitava tapauskohtaisesti. Se, että tiedot eivät ole julkisesti saatavilla, ei välttämättä tarkoita, että tiedot voidaan katsoa liikesalaisuuksiksi;
                           
                        
                              b)
                           
                           
                              jo kauan käytettävissä olleet tiedot erityisesti silloin, kun kyseiset tiedot ovat vähintään viisi vuotta vanhoja;
                           
                        
                              c)
                           
                           
                              tilastotiedot tai yhdistetyt tiedot;
                           
                        
                              d)
                           
                           
                              tuensaajien nimet, toimiala, tuen tarkoitus ja määrä jne.
                           
                        
            
                  6)
               
               
                  Näistä periaatteista poikkeamista erityistapauksissa koskeva pyyntö on perusteltava yksityiskohtaisesti.
               
            9C.3.2   Muut luottamukselliset tiedot
      
                  1)
               
               
                  Kilpailu- ja sulautuma-asioissa luottamuksellisiin tietoihin sisältyvät tiedot, jotka on toimitettu valvontaviranomaiselle sillä ehdolla, että niitä käsitellään luottamuksellisina (esimerkiksi menettelyn osapuolena olevan yrityksen tilaama markkinaselvitys, joka on osa sen omaisuutta). Näyttää siltä, että samantapaista lähestymistapaa voitaisiin soveltaa valtiontukipäätöksissä.
               
            
                  2)
               
               
                  Valtiontukiasioissa saattaa kuitenkin tulla esille sellaisia luottamuksellisia tietoja, joita ei välttämättä esiinny kilpailu- ja sulautumamenettelyissä. Tällaisia ovat tiedot, jotka ovat valtionsalaisuuksia tai muita luottamuksellisia tietoja, jotka liittyvät valtiontoimintojen järjestelyihin. Valvontaviranomaisen päätösten perustelemista koskevan velvollisuuden ja avoimuusvaatimuksen vuoksi tällaiset tiedot voivat vain hyvin poikkeuksellisissa tapauksissa kuulua salassapitovelvollisuuden piiriin. Esimerkiksi tietoja, jotka koskevat julkisten palvelujen järjestämistä ja kustannuksia, ei tavallisesti katsota ”muiksi luottamuksellisiksi tiedoiksi” (vaikka ne voivat muodostaa liikesalaisuuden, jos 9C.3.1 kohdan perusteet täyttyvät).
               
            9C.4   Sovellettava menettely
      9C.4.1   Yleiset periaatteet
      
                  1)
               
               
                  Valvontaviranomaisen päätehtävä on sovittaa yhteen kaksi vastakkaista velvollisuutta eli velvollisuus perustella valvonta- ja tuomioistuinsopimuksen 16 artiklan nojalla tekemänsä päätökset ja varmistaa, että päätökseen sisältyvät kaikki olennaiset seikat, joihin päätös perustuu, ja salassapitoa koskeva velvollisuus.
               
            
                  2)
               
               
                  Sen lisäksi, että valvontaviranomaisen on noudatettava perusluonteista velvollisuutta perustella päätöksensä, sen on otettava huomioon tarve soveltaa valtiontukisääntöjä tehokkaasti (esimerkiksi antamalla EFTA-valtioille, tuensaajille ja muille asianosaisille mahdollisuuden esittää huomautuksia tai vastaväitteitä sen päätöksistä) sekä tarve noudattaa avointa toimintalinjaa. Näin ollen on hyvin tärkeää julkistaa päätösten koko sisältö. Tietojen käsittelemistä luottamuksellisena koskeviin pyyntöihin voidaan suostua yleensä ainoastaan kun se on ehdottoman välttämätöntä liikesalaisuuksien tai muiden vastaavanlaista suojaa tarvitsevien luottamuksellisten tietojen suojelemiseksi.
               
            
                  3)
               
               
                  Liikesalaisuuksille ja muille luottamuksellisille tiedoille ei myönnetä absoluuttista suojaa. Tämä tarkoittaa esimerkiksi sitä, että ne voitaisiin julkistaa silloin kun se on olennaista valvontaviranomaisen päätösten perustelemiseksi. Tämän johdosta tiedot, jotka ovat tarpeen tukitoimenpiteen ja tuensaajan kuvaamiseksi, eivät yleensä voi kuulua salassapitovelvollisuuden piiriin. Samoin tietoja, jotka ovat tarpeen sen osoittamiseksi, että ETA-sopimuksen 61 artiklan ehdot täyttyvät, ei yleensä voida katsoa salassa pidettäviksi. Valvontaviranomaisen on kuitenkin asiaan liittyvien olosuhteiden perusteella harkittava huolellisesti, onko julkistamistarve tärkeämpi kuin EFTA-valtiolle tai yritykselle mahdollisesti aiheutuva haitta.
               
            
                  4)
               
               
                  Salassapitovelvollisuuden perusteella valvontaviranomaisen päätöksen julkiseen toisintoon voidaan tehdä ainoastaan poistoja verrattuna hyväksyttyyn toisintoon. Kappaleita ei voi siirtää eikä virkkeitä lisätä tai muuttaa. Jos valvontaviranomainen katsoo, että joitain tietoja ei voida julkistaa, tekstiin voidaan lisätä alaviite, jossa lyhyesti selitetään luottamukselliset tiedot tai ilmoitetaan laajuuden tai koon vaihteluväli, jos se on tarpeen päätöksen ymmärrettävyyden ja yhtenäisyyden varmistamiseksi.
               
            
                  5)
               
               
                  Pyyntöjä olla julkistamatta päätöksen koko tekstiä tai sen merkittävää osaa niin, että valvontaviranomaisen perustelujen ymmärrettävyys heikentyisi, ei voida hyväksyä.
               
            
                  6)
               
               
                  Jos asiaan liittyy kantelija, valvontaviranomainen ottaa huomioon kantelijan edun varmistaessaan syyt tietyn päätöksen tekemiseen ilman, että kantelijan on turvauduttava oikeusmenettelyyn (3). Näin ollen EFTA-valtioiden pyynnöt, jotka koskevat päätöksien niiden osien sisällyttämistä salassapitovelvollisuuden piiriin, joissa käsitellään kantelijoiden esittämiä huolenaiheita, on perusteltava erityisen hyvin ja vakuuttavasti. Toisaalta valvontaviranomainen ei ole yleensä halukas julkistamaan tietoja, joiden väitetään kuuluvan salassapitovelvollisuuden piirin, jos epäillään, että kantelu on tehty ensi sijassa tietojen saamiseksi.
               
            
                  7)
               
               
                  EFTA-valtiot eivät voi vedota salassapitovelvollisuuteen ja kieltäytyä antamasta valvontaviranomaiselle tietoja, jotka valvontaviranomainen katsoo tarpeellisiksi tukitoimenpiteiden tutkimiseksi. Tältä osin viitataan menettelyyn, josta säädetään valvonta- ja tuomioistuinsopimuksen pöytäkirjassa 3 (erityisesti pöytäkirjassa 3 olevassa II osassa olevan 2 artiklan 2 kohta sekä 5, 10 ja 16 artikla).
               
            9C.4.2   Menettely
      
                  1)
               
               
                  Valvontaviranomainen ilmoittaa päätöksestään kyseiselle EFTA-valtiolle viipymättä ja antaa tälle mahdollisuuden ilmoittaa yleensä 15 työpäivän kuluessa, minkä tietojen se katsoo kuuluvan salassapitovelvollisuuden piiriin. Tätä aikaa voidaan pidentää sekä valvontaviranomaisen että kyseisen EFTA-valtion yhteisellä suostumuksella.
               
            
                  2)
               
               
                  Jos EFTA-valtio ei ilmoita valvontaviranomaisen määräämässä ajassa, minkä tietojen se katsoo kuuluvan salassapitovelvollisuuden piiriin, päätös julkaistaan yleensä kokonaisuudessaan.
               
            
                  3)
               
               
                  Jos kyseinen EFTA-valtio haluaa sisällyttää tietoja salassapitovelvollisuuden piiriin, sen on ilmoitettava kyseiset osat sekä perusteltava kunkin osan osalta, miksi salassapitoa pyydetään.
               
            
                  4)
               
               
                  Tämän jälkeen valvontaviranomainen tutkii jäsenvaltion pyynnön viipymättä. Jos valvontaviranomainen katsoo, että eräät päätöksen osat eivät kuulu salassapitovelvollisuuden piiriin, se ilmoittaa syyt siihen, miksi näitä osia ei voida jättää pois päätöksen julkisesta toisinnosta. Jos EFTA-valtion perusteluja ei voida hyväksyä (esim. perustelut eivät ilmiselvästi liity asiaan tai ne ovat selvästi vääriä), valvontaviranomaisen ei tarvitse eritellä syitä siihen, miksi osia ei voida jättää pois päätöksen julkisesta toisinnosta, vaan se ilmoittaa ainoastaan, että poisjättämiselle ei ole perusteita.
               
            
                  5)
               
               
                  Jos valvontaviranomainen päättää hyväksyä, että eräät osat kuuluvat salassapitovelvollisuuden piiriin hyväksymättä kuitenkaan täysin EFTA-valtion pyyntöä, se toimittaa EFTA-valtiolle uuden päätösluonnoksen ja ilmoittaa, mitkä osat on jätetty pois. Jos valvontaviranomainen katsoo, että EFTA-valtion ilmoittamat osat kuuluvat salassapitovelvollisuuden piiriin, päätöksen teksti julkaistaan valvonta- ja tuomioistuinsopimuksen pöytäkirjassa 3 olevassa II osassa olevan 26 artiklan mukaisesti jättäen pois salassapitovelvollisuuden piiriin kuuluvat osat. Nämä poistot merkitään tekstiin (4).
               
            
                  6)
               
               
                  EFTA-valtion on toimitettava lisäperusteita pyyntönsä tueksi 15 työpäivän kuluessa siitä, kun se on vastaanottanut tiettyjen osien salassapitoa koskevan pyynnön hylkäämisestä tehdyn valvontaviranomaisen päätöksen.
               
            
                  7)
               
               
                  Jos EFTA-valtio ei toimita lisäperusteita valvontaviranomaisen määräämässä ajassa, valvontaviranomainen julkaisee päätöksen yleensä sellaisena, kuin se on ilmoitettu sen vastauksessa EFTA-valtion alkuperäiseen pyyntöön.
               
            
                  8)
               
               
                  Jos EFTA-valtio toimittaa lisäperusteita määräajassa, valvontaviranomainen tutkii ne viipymättä. Jos valvontaviranomainen katsoo, että EFTA-valtion ilmoittamat osat kuuluvat salassapitovelvollisuuden piiriin, päätöksen teksti julkaistaan edellä esitetyllä tavalla.
               
            
                  9)
               
               
                  Jos asiasta ei päästä sopimukseen, valvontaviranomainen etenee muodollisen tutkintamenettelyn aloittamista koskevan päätöksen julkaisemisessa. Näissä päätöksissä on esitettävä tiivistelmä asiaan liittyvistä oikeudellisista seikoista ja tosiseikoista, alustava arvio ehdotetun toimenpiteen tukiluonteesta ja epäilyt toimenpiteen soveltuvuudesta yhteismarkkinoille. On selvää, että eräät olennaiset tiedot on sisällytettävä päätöksiin, jotta kolmannet osapuolet ja muut EFTA-valtiot voivat esittää huomautuksia. Valvontaviranomaisen velvollisuus esittää tällaiset tiedot on yleensä etusijalla verrattuna liikesalaisuuden tai muun luottamuksellisen tiedon suojaamiseen. On myös tuensaajan ja muiden asianosaisten edun mukaista saada tutustua päätökseen mahdollisimman nopeasti. Viivästysten salliminen vaarantaisi valtiontukien valvontaprosessin.
               
            
                  10)
               
               
                  Siinä tapauksessa, että on mahdotonta päästä sopimukseen joidenkin tietojen salassapitoa koskevista pyynnöistä päätöksissä olla vastustamatta tukea ja päätöksissä muodollisen tutkintamenettelyn lopettamisesta, valvontaviranomainen ilmoittaa EFTA-valtiolle lopullisen päätöksensä sekä tekstin, jonka se aikoo julkaista, ja antaa EFTA-valtiolle 15 työpäivää aikaa tehdä huomautuksia. Jos EFTA-valtio ei toimita huomautuksia, joiden valvontaviranomainen katsoo olevan asian kannalta olennaisia, valvontaviranomainen yleensä julkaisee tekstin.
               
            
                  11)
               
               
                  Valvontaviranomainen tarkistaa parhaillaan valtiontukien ilmoituslomakkeita. EFTA-valtion kanssa käytävän tarpeettoman kirjeenvaihdon ja päätöksen julkaisemisen viivästymisen välttämiseksi valvontaviranomainen aikoo tulevaisuudessa tiedustella lomakkeessa, sisältyykö ilmoitukseen tietoja, joita ei saa julkaista, sekä syyt tähän. Vain silloin kun kysymykseen vastataan myöntävästi, valvontaviranomainen aikoo käydä kirjeenvaihtoa asiasta EFTA-valtion kanssa. Myös silloin kun valvontaviranomainen pyytää lisätietoja, EFTA-valtion on ilmoitettava tietoja antaessaan, mikäli tietoja ei saisi julkaista, sekä syyt tähän. Jos valvontaviranomainen käyttää EFTA-valtion luottamuksellisiksi ilmoittamia tietoja päätöksessään, se ilmoittaa EFTA-valtiolle tehdystä päätöksestä ja syistä, miksi sen mielestä näitä osia ei voida jättää pois päätöksen julkisesta toisinnosta, kuten edellä ilmenee.
               
            
                  12)
               
               
                  Kun valvontaviranomainen on päättänyt, minkä tekstin se julkaisee, ja ilmoittanut EFTA-valtiolle lopullisesta päätöksestään, EFTA-valtion asia on päättää, käyttääkö se hyväkseen oikeudellista menettelyä, välitoimet mukaan lukien, valvonta- ja tuomioistuinsopimuksen 36 artiklassa määrätyssä määräajassa.
               
            9C.4.3   Kolmannet osapuolet
      
                  1)
               
               
                  Jos kolmannet osapuolet (muut kuin kyseinen EFTA-valtio eli esimerkiksi kantelijat, muut EFTA-valtiot tai tuensaaja) toimittavat tietoja valtiontukimenettelyiden yhteydessä, näitä suuntaviivoja sovelletaan vastaavasti.
               
            9C.4.4   Ajallinen soveltaminen
      
                  1)
               
               
                  Näissä suuntaviivoissa ei voida asettaa sitovia oikeudellisia sääntöjä eikä siihen pyritäkään. Niissä ainoastaan määritetään etukäteen hyvän hallintotavan mukaisesti tapa, jota valvontaviranomainen aikoo soveltaa luottamuksellisuuteen valtiontukimenettelyissä. Jos sopimukseen ei päästä, valvontaviranomaisen julkaisemispäätöksestä voidaan panna vireille muutoksenhaku. Koska nämä suuntaviivat koskevat ainoastaan menettelyjä (ja vahvistavat pääosin nykyisen käytännön), niitä sovelletaan viipymättä, mukaan lukien päätökset olla vastustamatta tukea (5), jotka on tehty ennen valvonta- ja tuomioistuinsopimuksen pöytäkirjan 3 muutosten (6) voimaantuloa ja jotka kolmannet osapuolet haluavat saataville.
               
            
         (1)  On huomattava, että valvonta- ja tuomioistuinsopimuksen pöytäkirjaan 3 tehdyt muutokset tulivat voimaan 28.8.2003 sen jälkeen, kun EFTA-valtiot olivat 10.12.2001 sopineet EFTA-valtioiden välisen, valvontaviranomaisen ja tuomioistuimen perustamista koskevan sopimuksen pöytäkirjan 3 muuttamisesta. Muutoksilla pöytäkirjaan 3 sisällytettiin neuvoston asetus (EY) N:o 659/1999, annettu 22 päivänä maaliskuuta 1999, Euroopan yhteisön perustamissopimuksen [entisen] 93 artiklan soveltamista koskevista yksityiskohtaisista säännöistä.
      
         (2)  Asia 145/83, Adams v. komissio, Kok. 1985, s. 3539, 34 kohta, ja asia T-353/94, Postbank v. komissio, Kok. 1996, s. II-921, 86 kohta.
      
         (3)  Asia C-367/95 P, komissio v. Sytraval, Kok. 1998, s. I-1719, 64 kohta.
      
         (4)  Tekstissä käytetään hakasulkeita […] ja alaviitteessä on merkintä ”kuuluu salassapitovelvollisuuden piiriin”.
      
         (5)  Päätökset muodollisen tutkintamenettelyn aloittamisesta ja lopulliset päätökset, jotka on tehty ennen kyseistä päivämäärää, on jo julkaistu kokonaisuudessaan Euroopan yhteisöjen virallisessa lehdessä (Nizzan sopimuksen voimaantulon jälkeen nimi muuttiin Euroopan unionin viralliseksi lehdeksi), sen ETA-osastossa. Ennen julkaisemista EFTA-valtiot ovat voineet ilmoittaa, kuuluuko jokin tieto salassapitovelvollisuuden piiriin.
      
         (6)  Ks. alaviite 1.